શ્રીદેવીએ પોતાના ખરેખરા આગમનના વર્ષ ૧૯૮૩માં જ તે સાલની સૌથી વધુ વકરો કરાવનારી ટૉપ ટેન ફિલ્મોમાં માત્ર ‘હિમ્મતવાલા’ જ નહીં, છઠ્ઠા ક્રમે ‘મવાલી’ અને ‘જસ્ટિસ ચૌધરી’ (નંબર ૮) પણ આપી. આમ ૧૦માંથી ત્રણ એટલે કે જનતાની સ્વીકૃતિના માપદંડમાં ૧૦ પૈકીની ત્રીસ ટકા હિટ ફિલ્મો આપીને ચાર વર્ષ પહેલાંની ‘સોલવા સાવન’થી થયેલી ઢીલી શરૂઆતને ભૂલાવી દીધી. એ ઓછું હોય એમ, તે જ સાલ સોને પે સુહાગા સરખી ‘સદમા’ જેવી અદભૂત કૃતિ આપીને ‘ક્લાસ’ અને ‘માસ’ બન્નેના હૈયામાં સ્થાન પાકું કરી લીધું. હિન્દી સિનેમાની બૉક્સ ઓફિસના ઇતિહાસમાં આવી જબ્બર શરૂઆત એક અપ્રતિમ અને ઐતિહાસિક ઘટના હતી. એવી રીતે ‘ડલ ડેબ્યુ’ કર્યા છતાં સુપરહિટ કરિયર કરનાર માધુરી દીક્ષિતથી માંડીને સચિન તેન્દુલકર સુધીના દાખલા પછી તો મળ્યા જ છે ને? માધુરીનું ૧૯૮૪નું ‘અબોધ’ કે સચિને પોતાની પ્રથમ ટેસ્ટ ઇનિંગ્સ (૧૯૮૯, કરાંચી)માં કરેલા ૧૫ જ રન આજે કોણ યાદ રાખે છે? (શું માધુરી અને સચિન સામે પ્રેરણા માટે ‘શ્રી’ના ‘શ્રી સવા’નો દાખલો હશે?)